1. ปัจจัยความเสี่ยง

ลักษณะความเสี่ยงและมาตรการรองรับผลกระทบ

ปัจจัยความเสี่ยงต่าง ๆ ที่อาจทำให้ความเสี่ยงต่อการลงทุนของผู้ลงทุนอย่างมีนัยสำคัญ
โดยจำแนกความเสี่ยงได้ดังนี้

(1) ความเสี่ยง กรณีผู้ถือหุ้นรายใหญ่มีกำหนดการถอนตัว

บริษัทฯ ได้ทำข้อตกลงกับ WREP Thailand Holdings (WREP) ผู้ถือหุ้นบุริมสิทธิของบริษัทฯ ว่า
หากภายในช่วงระยะเวลาระหว่างวันที่ 1 พฤศจิกายน 2546 ถึง วันที่ 31 กรกฎาคม 2548 หาก
WREP ไม่สามารถขายหุ้นที่ถืออยู่ได้ WREP สามารถร้องขอให้บริษัทฯ จัดหาบุคคลใด ๆ
เพื่อรับซื้อหุ้นบุริมสิทธิที่ WREP ถืออยู่ทั้งหมดหรือบางส่วน ทั้งนี้ในการขายหุ้นบุริมสิทธิทุกครั้ง WREP
จะต้องแปลงหุ้นสามัญก่อน และหากไม่สามารถจัดหาผู้ซื้อหุ้นบุริมสิทธิดังกล่าวได้ WREP
และ/หรือผู้ถือหุ้นรายใหญ่อาจจะร้องขอให้บริษัทฯ ขายทรัพย์สินของบริษัทฯ
เพื่อนำเงินที่ได้มาจ่ายผลตอบแทนให้แก่ผู้ถือหุ้นในรูปของเงินปันผล หรือโดยการลดทุน
หรือโดยวิธีการอื่นใดที่จะสามารถกระทำได้ตามกฎหมายและกฎระเบียบของหน่วยงานต่าง ๆ
ที่เกี่ยวข้อง

(2) ความเสี่ยง กรณีบริษัทฯ มีขาดทุนสะสมจำนวนมากจนกระทบความสามารถในการจ่ายเงินปันผล

ในปี 2544 บริษัทฯ มีผลขาดทุนสุทธิ 282.79 ล้านบาท และมีผลขาดทุนสะสม ณ สิ้นปี 2544
จำนวน 2,058.42 ล้านบาท ทั้งนี้ การที่บริษัทฯ และบริษัทย่อยมีผลขาดทุนสะสมจำนวนมาก
มีสาเหตุสำคัญเนื่องมาจากการลดค่าเงินบาทในกลางปี 2540 ทำให้บริษัทฯ
และบริษัทย่อยมีผลขาดทุนจากอัตราแลกเปลี่ยนสูงถึงประมาณ 1,223 ล้านบาท
และเนื่องจากบริษัทย่อยได้ประเมินราคาสินทรัพย์ถาวรใหม่ในปี 2542 และ 2544
โดยสินทรัพย์ของบริษัทย่อยบางส่วน มีราคาประเมินลดลงต่ำกว่าราคาตามบัญชี เป็นผลให้ในปี 2542
และปี 2544 มีผลขาดทุนจากการประเมินราคาสินทรัพย์ลดลงเป็นจำนวน 1,170.12 ล้านบาท และ
136.57 ล้านบาท ตามลำดับ
(ตามมาตรฐานการบัญชีกำหนดให้บันทึกราคาประเมินส่วนที่ต่ำกว่าราคาตามบัญชี
เป็นผลขาดทุนในงบกำไรขาดทุน ส่วนสินทรัพย์ที่มีราคาประเมินสูงกว่าราคาตามบัญชี
กำหนดให้บันทึกเป็นส่วนเกินทุนจากการตีราคาสินทรัพย์ แสดงอยู่ในส่วนของผู้ถือหุ้น) นอกจากนี้
ยังมีสาเหตุมาจากในปี 2544
บริษัทย่อยยังได้บันทึกตัดบัญชีสินทรัพย์ภาษีเงินได้ส่วนที่คาดว่าจะไม่ได้ใช้ประโยชน์ในอนาคตเป็นรายจ่าย

ด้วยเหตุผลดังกล่าว ทำให้บริษัทฯ
ไม่สามารถจ่ายเงินปันผลให้กับผู้ถือหุ้นสำหรับผลการดำเนินงานประจำปี 2544 ได้
อย่างไรก็ตามบริษัทฯ กำลังพิจารณามาตรการต่าง ๆ มาปรับปรุงลดผลขาดทุนสะสมในปี 2545 นี้
เพื่อให้บริษัทฯ มีคุณสมบัติครบถ้วนในการจะประกาศจ่ายเงินปันผลให้กับผู้ถือหุ้นได้ในอนาคตอันใกล้นี้

(3) ความเสี่ยงด้านการบริหาร การจัดการกรณีต้องพี่งพาผู้บริหารจากภายนอก
สำหรับกิจการโรงแรม

บริษัทย่อย ได้ทำการว่าจ้างผู้บริหารของโรงแรมต่างประเทศในเครือข่าย Hyatt
International Inc. และ Marriott International Corp.
เพื่อทำการบริหารโรงแรมแกรนด์ ไฮแอท เอราวัณ และโรงแรมเจดับบลิว แมริออท กรุงเทพ
ตามลำดับ โดยมีการทำสัญญาจ้างบริหาร และบริษัทย่อยผู้ดำเนินธุรกิจโรงแรมดังกล่าว
ทำหน้าที่ในการกำกับดูแลการบริหาร
จึงมีความเสี่ยงที่ผู้บริหารดังกล่าวไม่สามารถบริหารโรงแรมได้ตามเป้าหมายที่วางไว้ อย่างไรก็ตาม
จากการที่ทางผู้บริหารโรงแรมดังกล่าวเป็นกลุ่มผู้บริหารที่มีชื่อเสียงและมีประสบการณ์ในการประกอบธุรกิจโรงแรมมาอย่างยาวนาน
จึงมีแนวโน้มที่จะสามารถบริหารโรงแรมให้บรรลุตามเป้าหมายได้

(4) ความเสี่ยงจากความผันผวนของอัตราแลกเปลี่ยนเงินตราต่างประเทศ

บริษัทย่อย ที่ประกอบธุรกิจโรงแรม
มีความเสี่ยงจากอัตราแลกเปลี่ยนเงินตราต่างประเทศที่กระทบกับรายได้ค่าห้องพัก
เนื่องจากโรงแรมกำหนดอัตราค่าห้องพักเป็นสกุลเงิน US$
(โดยรับชำระค่าห้องพักเป็นเงินบาทเทียบเท่าอัตราแลกเปลี่ยนสกุลเงิน US$ในขณะนั้น)
ความผันผวนของอัตราแลกเปลี่ยนอาจจะส่งผลกระทบต่อรายได้ค่าห้องพักของโรงแรม
ที่เปลี่ยนแปลงตามอัตราแลกเปลี่ยนในขณะนั้นๆ อย่างไรก็ตาม
จากการควบคุมดูแลนโยบายอัตราแลกเปลี่ยนเงินตราต่างประเทศโดยธนาคารแห่งประเทศไทยนั้น
ได้มีมาตราการควบคุมความผันผวนของอัตราแลกเปลี่ยนให้เคลื่อนไหวในวงแคบ
ซึ่งจะช่วยให้ผลกระทบต่อรายได้ค่าห้องพักของโรงแรมดังกล่าวมีไม่มากนัก